CELEX: 32021D2032
Language: el
Date: 2021-11-19 00:00:00
Title: Απόφαση (ΚΕΠΠΑ) 2021/2032 του Συμβουλίου της 19ης Νοεμβρίου 2021 σχετικά με μέτρο συνδρομής στο πλαίσιο του ευρωπαϊκού μηχανισμού για την ειρήνη προς στήριξη των στρατιωτικών μονάδων που εκπαιδεύονται από την εκπαιδευτική αποστολή της ΕΕ στη Μοζαμβίκη

22.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 415/25
               
            
         ΑΠΟΦΑΣΗ (ΚΕΠΠΑ) 2021/2032 ΤΟΥ ΣΥΜΒΟΥΛΙΟΥ
         της 19ης Νοεμβρίου 2021
         σχετικά με μέτρο συνδρομής στο πλαίσιο του ευρωπαϊκού μηχανισμού για την ειρήνη προς στήριξη των στρατιωτικών μονάδων που εκπαιδεύονται από την εκπαιδευτική αποστολή της ΕΕ στη Μοζαμβίκη
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 41 παράγραφος 2,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Σύμφωνα με την απόφαση (ΚΕΠΠΑ) 2021/509 του Συμβουλίου (1), θεσπίστηκε Ευρωπαϊκός Μηχανισμός για την Ειρήνη (ΕΜΕ) για τη χρηματοδότηση, εκ μέρους των κρατών μελών, των ενωσιακών δράσεων στο πλαίσιο της κοινής εξωτερικής πολιτικής και πολιτικής ασφάλειας με στόχο τη διατήρηση της ειρήνης, την πρόληψη των συγκρούσεων και την ενίσχυση της διεθνούς ασφάλειας σύμφωνα με το άρθρο 21 παράγραφος 2 στοιχείο γ) της Συνθήκης. Ειδικότερα, δυνάμει του άρθρου 1 παράγραφος 2 στοιχείο β) σημείο i) της απόφασης (ΚΕΠΠΑ) 2021/509, ο ΕΜΕ δύναται να χρηματοδοτεί δράσεις για την ενίσχυση των ικανοτήτων τρίτων κρατών και περιφερειακών και διεθνών οργανισμών όσον αφορά στρατιωτικά και αμυντικά θέματα.
                  
               
                     (2)
                  
                  
                     Η τρέχουσα κρίση στην επαρχία Cabo Delgado του βόρειου τμήματος της Μοζαμβίκης είναι πολυδιάστατη, με σοβαρό κίνδυνο μετάδοσης σε άλλες επαρχίες της χώρας και σε γειτονικές χώρες. Η κυβέρνηση της Μοζαμβίκης χαιρέτισε την ανάπτυξη μη εκτελεστικής στρατιωτικής εκπαιδευτικής αποστολής της Ευρωπαϊκής Ένωσης ως μέρους της ολοκληρωμένης προσέγγισης της ΕΕ για την κρίση στο Cabo Delgado.
                  
               
                     (3)
                  
                  
                     Στις 12 Ιουλίου 2021 το Συμβούλιο εξέδωσε την απόφαση (ΚΕΠΠΑ) 2021/1143 (2) για τη θέσπιση στρατιωτικής εκπαιδευτικής αποστολής της Ευρωπαϊκής Ένωσης στη Μοζαμβίκη (EUTM Mozambique). Στρατηγικός στόχος της EUTM Mozambique είναι η στήριξη της ανάπτυξης ικανοτήτων των μονάδων των ενόπλων δυνάμεων της Μοζαμβίκης που επιλέγονται για να συγκροτήσουν μια μελλοντική δύναμη ταχείας αντίδρασης, προκειμένου οι εν λόγω μονάδες να αναπτύξουν τις αναγκαίες και βιώσιμες ικανότητες για την αποκατάσταση της ασφάλειας και της προστασίας στο Cabo Delgado.
                  
               
                     (4)
                  
                  
                     Στις 30 Ιουλίου 2021 το Συμβούλιο ενέκρινε έγγραφο βασικών εννοιών για μέτρο συνδρομής στο πλαίσιο του ΕΜΕ για τη στήριξη των στρατιωτικών μονάδων που εκπαιδεύονται από την EUTM Mozambique, συμπεριλαμβανομένου επείγοντος μέτρου για την παροχή του πλέον επειγόντως απαιτούμενου εξοπλισμού και προμηθειών που απαιτούνται για την κατάλληλη εκπαίδευση των δύο εταιρειών της Μοζαμβίκης που έχει προγραμματιστεί ότι θα είναι οι πρώτες που θα επωφεληθούν από την εκπαίδευση που παρέχει η EUTM Mozambique.
                  
               
                     (5)
                  
                  
                     Σε επιστολή της που απηύθυνε στις 27 Αυγούστου 2021 στον ύπατο εκπρόσωπο της Ένωσης για θέματα εξωτερικής πολιτικής και πολιτικής ασφαλείας («ύπατος εκπρόσωπος»), η υπουργός Εξωτερικών της Δημοκρατίας της Μοζαμβίκης ζήτησε από την Ένωση να αποστείλει μη θανατηφόρο εξοπλισμό και προμήθειες προς όλες τις εταιρίες της Μοζαμβίκης που θα εκπαιδευτούν από την EUTM Mozambique.
                  
               
                     (6)
                  
                  
                     Αυτό τo μέτρο συνδρομής πρέπει να υλοποιηθεί λαμβανομένων υπόψη των αρχών και απαιτήσεων που ορίζονται στην απόφαση (ΚΕΠΠΑ) 2021/509, και ιδίως της συμμόρφωσης με την κοινή θέση 200/944/ΚΕΠΠΑ του Συμβουλίου (3), και σύμφωνα με τους κανόνες για την εκτέλεση των εσόδων και δαπανών που χρηματοδοτούνται μέσω του ΕΜΕ.
                  
               
                     (7)
                  
                  
                     Το Συμβούλιο επιβεβαιώνει την αποφασιστικότητά του να προστατεύσει, να προωθήσει και να πραγματώσει τα ανθρώπινα δικαιώματα, τις θεμελιώδεις ελευθερίες και τις δημοκρατικές αρχές, και να ενισχύσει το κράτος δικαίου και τη χρηστή διακυβέρνηση σύμφωνα με τον Χάρτη των Ηνωμένων Εθνών, την Οικουμενική Διακήρυξη των Δικαιωμάτων του Ανθρώπου και το διεθνές δίκαιο, ιδίως το διεθνές δίκαιο για τα ανθρώπινα δικαιώματα και το διεθνές ανθρωπιστικό δίκαιο,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Θέσπιση, στόχοι, πεδίο εφαρμογής και διάρκεια
            
               1.   Θεσπίζεται μέτρο συνδρομής υπέρ της Δημοκρατίας της Μοζαμβίκης («δικαιούχος»), το οποίο θα χρηματοδοτείται από τον ευρωπαϊκό μηχανισμό για την ειρήνη (ΕΜΕ) («μέτρο συνδρομής»).
            
            
               2.   Στόχος του μέτρου συνδρομής είναι να στηρίξει την ανάπτυξη ικανοτήτων και την ανάπτυξη των μονάδων των ενόπλων δυνάμεων της Μοζαμβίκης που θα εκπαιδευτούν από την EUTM Mozambique, προκειμένου να δοθεί η δυνατότητα στις εν λόγω μονάδες να αναπτύξουν τις αναγκαίες και βιώσιμες ικανότητες για την αποκατάσταση της ασφάλειας και της προστασίας στη βόρεια επαρχία Cabo Delgado της Μοζαμβίκης, καθιστώντας έτσι δυνατή την παρουσία υπεύθυνων υπηρεσιών επιβολής του νόμου, που υπόκεινται στις αρχές του κράτους δικαίου, για την προστασία του άμαχου πληθυσμού και την επιστροφή υπεύθυνων κρατικών δομών που παρέχουν υπηρεσίες σε ολόκληρη την περιοχή Cabo Delgado.
            
            
               3.   Για την επίτευξη του στόχου που αναφέρεται στην παράγραφο 2, το μέτρο συνδρομής χρηματοδοτεί την παροχή του ακόλουθου μη θανατηφόρου εξοπλισμού και προμηθειών προς τις μονάδες της Μοζαμβίκης που αναφέρονται στην εν λόγω παράγραφο:
               
                           α)
                        
                        
                           ατομικός εξοπλισμός για στρατιώτες·
                        
                     
                           β)
                        
                        
                           συλλογικός εξοπλισμός σε επίπεδο εταιρίας·
                        
                     
                           γ)
                        
                        
                           επίγεια και αμφίβια μέσα κινητικότητας·
                        
                     
                           δ)
                        
                        
                           τεχνικές συσκευές· και
                        
                     
                           ε)
                        
                        
                           κινητό νοσοκομείο.
                        
                     
            
               4.   Η διάρκεια του μέτρου συνδρομής είναι 30 μήνες από την ημερομηνία σύναψης της σύμβασης μεταξύ του διευθυντή μέτρων συνδρομής που ενεργεί ως διατάκτης και της οντότητας που αναφέρεται στο άρθρο 4 παράγραφος 2, σύμφωνα με το άρθρο 32 παράγραφος 2 στοιχείο α) της απόφασης (ΚΕΠΠΑ) 2021/509.
            
         
         
            Άρθρο 2
            Χρηματοδοτικές ρυθμίσεις
            
               1.   Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με το μέτρο συνδρομής ανέρχεται σε 40 000 000 EUR.
            
            
               2.   Η διαχείριση όλων των δαπανών γίνεται σύμφωνα με την απόφαση (ΚΕΠΠΑ) 2021/509 και τους κανόνες για την εκτέλεση των εσόδων και δαπανών που χρηματοδοτούνται μέσω του ΕΜΕ.
            
         
         
            Άρθρο 3
            Ρυθμίσεις με τον δικαιούχο
            
               1.   Ο Ύπατος Εκπρόσωπος προβαίνει στις αναγκαίες ρυθμίσεις με τον δικαιούχο, προκειμένου να διασφαλιστεί η τήρηση των απαιτήσεων και των όρων που καθορίζονται στην παρούσα απόφαση, ως προϋπόθεση για την παροχή στήριξης στο πλαίσιο του μέτρου συνδρομής και στο έκτακτο μέτρο που ενέκρινε το Συμβούλιο στις 30 Ιουλίου 2021.
            
            
               2.   Οι ρυθμίσεις που αναφέρονται στην παράγραφο 1 περιλαμβάνουν διατάξεις που υποχρεώνουν τον δικαιούχο να διασφαλίζει:
               
                           α)
                        
                        
                           τη συμμόρφωση των μονάδων των ενόπλων δυνάμεων της Μοζαμβίκης που εκπαιδεύονται από την EUTM Mozambique προς το σχετικό διεθνές δίκαιο, ιδίως το διεθνές δίκαιο για τα ανθρώπινα δικαιώματα και το διεθνές ανθρωπιστικό δίκαιο·
                        
                     
                           β)
                        
                        
                           τη σωστή και αποτελεσματική χρήση οποιωνδήποτε περιουσιακών στοιχείων παρέχονται στο πλαίσιο του μέτρου συνδρομής για τους σκοπούς για τους οποίους παρασχέθηκαν·
                        
                     
                           γ)
                        
                        
                           την επαρκή συντήρηση οποιωνδήποτε περιουσιακών στοιχείων παρέχονται στο πλαίσιο του μέτρου συνδρομής, ώστε να διασφαλίζονται η δυνατότητα χρήσης τους και η επιχειρησιακή τους διαθεσιμότητα καθ’ όλη τη διάρκεια του κύκλου ζωής τους·
                        
                     
                           δ)
                        
                        
                           ότι τα περιουσιακά στοιχεία που παρέχονται στο πλαίσιο του μέτρου συνδρομής δεν θα χαθούν, ούτε θα περιέλθουν, χωρίς την έγκριση της επιτροπής του Μηχανισμού που συγκροτήθηκε δυνάμει της απόφασης (ΚΕΠΠΑ) 2021/509, σε πρόσωπα ή οντότητες διαφορετικά από εκείνα που ορίζονται στις εν λόγω ρυθμίσεις, στο τέλος του κύκλου ζωής τους.
                        
                     
            
               3.   Οι ρυθμίσεις που αναφέρονται στην παράγραφο 1 περιλαμβάνουν διατάξεις σχετικά με την αναστολή και τον τερματισμό της στήριξης στο πλαίσιο του μέτρου συνδρομής, εφόσον διαπιστωθεί ότι ο δικαιούχος αθετεί τις υποχρεώσεις που ορίζονται στην παράγραφο 2.
            
         
         
            Άρθρο 4
            Εφαρμογή
            
               1.   Ο Ύπατος Εκπρόσωπος είναι υπεύθυνος για τη διασφάλιση της εφαρμογής της παρούσας απόφασης σύμφωνα με την απόφαση (ΚΕΠΠΑ) 2021/509 και με τους κανόνες για την εκτέλεση των εσόδων και δαπανών που χρηματοδοτούνται μέσω του ΕΜΕ σε συμφωνία με το ολοκληρωμένο μεθοδολογικό πλαίσιο για την αξιολόγηση και τον προσδιορισμό των απαιτούμενων μέτρων και ελέγχων για τα μέτρα συνδρομής στο πλαίσιο του ΕΜΕ.
            
            
               2.   Η εκτέλεση των δραστηριοτήτων που αναφέρονται στο άρθρο 1 παράγραφος 3 διενεργείται από το Υπουργείο Άμυνας της Πορτογαλικής Δημοκρατίας.
            
         
         
            Άρθρο 5
            Παρακολούθηση, έλεγχος και αξιολόγηση
            
               1.   Ο Ύπατος Εκπρόσωπος εξασφαλίζει την παρακολούθηση της τήρησης από τον δικαιούχο των υποχρεώσεων που καθορίζονται σύμφωνα με το άρθρο 3. Η παρακολούθηση αυτή παρέχει ενημέρωση σχετικά με το πλαίσιο και τους κινδύνους παραβίασης των υποχρεώσεων που καθορίζονται σύμφωνα με το άρθρο 3, και συμβάλλει στην πρόληψη τέτοιων παραβιάσεων, συμπεριλαμβανομένων των παραβιάσεων του διεθνούς δικαίου για τα ανθρώπινα δικαιώματα και του διεθνούς ανθρωπιστικού δικαίου καθώς και πράξεων γενετήσιας και έμφυλης βίας από μονάδες των ενόπλων δυνάμεων της Μοζαμβίκης που λαμβάνουν στήριξη στο πλαίσιο του μέτρου συνδρομής.
            
            
               2.   Ο έλεγχος του εξοπλισμού και των προμηθειών μετά την αποστολή οργανώνεται ως εξής:
               
                           α)
                        
                        
                           επαλήθευση της παράδοσης, κατά την οποία τα πιστοποιητικά παράδοσης πρέπει να υπογράφονται από τις δυνάμεις που είναι οι τελικοί χρήστες κατά τη μεταβίβαση της κυριότητας·
                        
                     
                           β)
                        
                        
                           υποβολή εκθέσεων για την απογραφή, ήτοι ο δικαιούχος πρέπει να υποβάλλει ετησίως εκθέσεις σχετικά με την απογραφή των προσδιορισθέντων στοιχείων· η υποβολή εκθέσεων πρέπει να συνεχιστεί έως ότου η Επιτροπή Πολιτικής και Ασφάλειας (ΕΠΑ) δεν την κρίνει πλέον αναγκαία·
                        
                     
                           γ)
                        
                        
                           επιτόπιος έλεγχος, ήτοι ο δικαιούχος πρέπει να παρέχει στον Ύπατο Εκπρόσωπο πρόσβαση ώστε να διενεργεί επιτόπιο έλεγχο κατόπιν αιτήματος.
                        
                     
            
               3.   Ο ύπατος εκπρόσωπος διενεργεί εκτίμηση, υπό μορφή μιας πρώτης αξιολόγησης του μέτρου συνδρομής, έξι μήνες μετά την ανάπτυξη των δύο πρώτων εταιριών που θα έχει εκπαιδεύσει η EUTM Mozambique στην περιοχή του Cabo Delgado. Αυτό θα συνεπάγεται επιτόπιες επισκέψεις για τον έλεγχο του εξοπλισμού και των προμηθειών που παραδίδονται στο πλαίσιο του μέτρου συνδρομής ή οποιεσδήποτε άλλες μορφές ανεξάρτητης παροχής πληροφοριών. Η τελική αξιολόγηση διενεργείται κατά την ολοκλήρωση της παράδοσης του εξοπλισμού δυνάμει του μέτρου συνδρομής.
            
         
         
            Άρθρο 6
            Υποβολή εκθέσεων
            Κατά τη διάρκεια της περιόδου υλοποίησης, ο ύπατος εκπρόσωπος υποβάλλει στην ΕΠΑ εξαμηνιαίες εκθέσεις σχετικά με την υλοποίηση του μέτρου συνδρομής, σύμφωνα με το άρθρο 63 της απόφασης (ΚΕΠΠΑ) 2021/509. Ο διευθυντής μέτρων συνδρομής ενημερώνει τακτικά την επιτροπή του μηχανισμού που συγκροτήθηκε με την απόφαση (ΚΕΠΠΑ) 2021/509 σχετικά με την εκτέλεση των εσόδων και δαπανών σύμφωνα με το άρθρο 38 της εν λόγω απόφασης, μεταξύ άλλων παρέχοντας πληροφορίες για τους συμμετέχοντες προμηθευτές και υπεργολάβους.
         
         
            Άρθρο 7
            Αναστολή και διακοπή
            Η ΕΠΑ μπορεί να αποφασίσει να αναστείλει εν όλω ή εν μέρει την εκτέλεση του μέτρου συνδρομής σύμφωνα με το άρθρο 64 της απόφασης (ΚΕΠΠΑ) 2021/509.
            Η ΕΠΑ μπορεί επίσης να εισηγηθεί στο Συμβούλιο να διακόψει το μέτρο συνδρομής.
         
         
            Άρθρο 8
            Έναρξη ισχύος
            Η παρούσα απόφαση αρχίζει να ισχύει την ημέρα της έκδοσής της.
         
         
            Βρυξέλλες, 19 Νοεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Απόφαση (ΚΕΠΠΑ) 2021/509 του Συμβουλίου, της 22ας Μαρτίου 2021, για τη θέσπιση Ευρωπαϊκού Μηχανισμού για την Ειρήνη, και για την κατάργηση της απόφασης (ΚΕΠΠΑ) 2015/528 (ΕΕ L 102 της 24.3.2021, σ. 14).
         
            (2)  Απόφαση (ΚΕΠΠΑ) 2021/1143 του Συμβουλίου, της 12ης Ιουλίου 2021, σχετικά με στρατιωτική εκπαιδευτική αποστολή της Ευρωπαϊκής Ένωσης στη Μοζαμβίκη (EUTM Mozambique) (ΕΕ L 247 της 13.7.2021, σ. 93).
         
            (3)  Κοινή θέση 2008/944/ΚΕΠΠΑ του Συμβουλίου, της 8ης Δεκεμβρίου 2008, για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού (ΕΕ L 335 της 13.12.2008, σ. 99).